A BIZOTTSÁG HATÁROZATA
(2004. június 3.)
a máltai szarvasmarha-adatbázis teljesmértékű működőképességének elismeréséről
(az értesítés a B(2004) 1964. számú dokumentummal történt)
(Csak az angol nyelvű szöveg hiteles.)
(EGT vonatkozású szöveg)
(2004/588/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 57. cikkére,
mivel:
(1)
Málta kérelmet terjesztett elő a szarvasmarhák azonosító és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletnek (1) megfelelően a máltai szarvasmarha-azonosító és nyilvántartási rendszer részét képező adatbázis teljes mértékű működőképességének elismerésére vonatkozóan.
(2)
Az Európai Unió tudomásul vette Málta kérelmét, és úgy ítélte, hogy a kérelmet a megfelelő eljárások szerint kell kezelni a csatlakozást megelőzően.
(3)
A máltai hatóságok megfelelő információkat nyújtottak be, melyeket 2004. március 25-én frissítettek.
(4)
A máltai hatóságok vállalták, hogy javítanak az adatbázis megbízhatóságán, biztosítva ezáltal különösen azt, hogy i. a születések és elhullások tulajdonos általi bejelentésére vonatkozó 7 napos határidő jobb betartása érdekében további intézkedéseket hajtanak végre, beleértve az ellenőrzéseket is; ii. további intézkedéseket tesznek az automatikusan vagy a helyszíni ellenőrzések nyomán feltárt hibák vagy hiányosságok gyors helyesbítésének lehetővé tétele érdekében; iii. az esemény-adatbázist megerősítik egy, a korlátozó intézkedések hiányosságait és megsértését feltáró riasztó rendszer kifejlesztésével, iv. a támogatásról szóló értesítés bekerül az adatbázisba, valamint a marhalevélbe; v. intézkedéseket hajtanak végre, amelyek biztosítják, hogy a szarvasmarha-azonosító és nyilvántartási rendszer ellenőrzése az 1082/2003/EK bizottsági rendelettel (2) összhangban történjen.
(5)
A máltai hatóságok kötelezettséget vállaltak arra, hogy a kölcsönösen elfogadott javító intézkedéseket legkésőbb 2004. április 30-ig végrehajtják.
(6)
Figyelembe véve a fentieket, indokolt a máltai szarvasmarha-adatbázis teljes mértékű működőképességének elismerése,
ELFOGADTA EZT A RENDELETET:
1. cikk
A máltai szarvasmarha-adatbázist 2004. május 1-jétől teljes mértékben működőképesnek ismerik el.
2. cikk
Ennek a határozatnak Málta a címzettje.
Kelt Brüsszelben, 2004. június 3-án.